

# Казанга “Газпром” ГАҖ идарәсе рәисе Алексей Миллер килде

*26.08.2015*


Бүген Татарстанга “Газпром” ГАҖ (Гаммәви акционерлык җәмгыяте) идарәсе рәисе Алексей Миллер килде. “Казан” халыкара аэропортында аны ТР Премьер-министры Илдар Халиков һәм “Газпром трансгаз Казан” ҖЧҖ генераль директоры Рәфкать Кантюков каршы алды.


Иртәгә, 27 августта, Алексей Миллер һәм Татарстан Президенты вазыйфаларын вакытлыча башкаручы Рөстәм Миңнеханов Иннополис шәһәре объектларын табигый газ белән тәэмин итү өчен “Казань-Горький” магистраль газүткәргеченең “Елизаветино” авылына кадәр газүткәргеч буенча газ җибәрү тантанасында катнашачак.


Шуннан соң “Газпром” ГАҖ идарәсе рәисе Иннополиста булдырылган инфраструктура белән танышачак, дип көтелә. Алексей Миллер А.С.Попов исемендәге технопаркны, университет кампусын һәм Татарстан Республикасы предприятиеләре продукциясенең күргәзмә экспозициясен карауны планлаштыра.


Шулай ук программада Алексей Милллерның Татарстан Президенты вазыйфаларын вакытлыча башкаручы Рөстәм Миңнеханов белән очрашуы каралган.


*ТР Президенты матбугат хезмәте, Булат Низамиев.*
Казанга “Газпром” ГАҖ идарәсе рәисе Алексей Миллер килде